Voices (Tusse Chiza-sang)

«Voices» (norsk oversettelse: stemmer) er en elektropopsang fra 2021 med den svensk-kongolesiske sangeren Tusse. Sangen ble første gang fremført 20. februar 2021 under delfinale 3 i svenske Melodifestivalen. Sangen kvalifiserte seg til finalen 13. mars 2021, og vant til slutt hele konkurransen. Med seieren var «Voices» Sveriges bidrag i Eurovision Song Contest 2021 i Rotterdam i Nederland, der den ble nummer 14 i finalen.

Om sangen 
Sangen er skrevet av det svenske låtskriverteamet Joy Deb, Linnea Deb, Jimmy «Joker» Thörnfeldt og Anderz Wrethov. De fire har alle levert en rekke bidrag til Melodifestivalen, norske Melodi Grand Prix og Eurovision Song Contest tidligere. Det tidligere ekteparet Joy og Linnea Deb var med på skrive «Heroes», som Måns Zelmerlöw vant Eurovision Song Contest med i 2015. Anderz Wrethov står blant annet bak «Fuego» for Eleni Foureira (andreplass for Kypros i 2018) og «Too Late for Love» med John Lundvik (femteplass for Sverige i 2019). Jimmy «Joker» Thörnfeldt har tre sanger med i Eurovision Song Contest 2021, Joy og Linnea Deb to. Thörnfeldt sto også bak «El Diablo», som deltok for Kypros, mens alle disse tre var blant låtskriverene av «Adrenalina», som deltok for San Marino i 2021.

Sangen handler om vennskap, frihet og viktigheten av at alle stemmer blir hørt. Ifølge artisten Tusse ble sangen til da han satt i en musikk-session sammen med de fire låtskriverne: «Vi satt og skrev musikk, men ingenting føltes riktig, og ingenting kom nært hjertet. Men så kom det frem at de allerede hadde skrevet en sånn vakker låt, som jeg fikk høre. Og jeg sa bare: 'Den er det! Det er den vi må gå for».

Melodifestivalen 
3. desember 2020 offentliggjorde Sveriges Television at «Voices» var blant de 28 låtene som var plukket ut til å delta i Melodifestivalen 2021. Sangen fremføres av Tusse, som kom til Sverige som enslig asylsøker i 2010. I 2019 ble han kjent i Sverige, da han vant svenske Idol.

Sangen var det siste bidraget på scenen i delfinale 3 i Stockholm lørdag 20. februar 2021. Der vant sangen delfinalen og kvalifiserte seg til finalen i Stockholm lørdag 13. mars.

Foran finalen var «Voices» og Tusse den største favoritten til å vinne Melodifestivalen. I finalen var sangen det syvende ut på scenen av tolv deltakere. «Voices» vant både juryavstemningen og fikk suverent flest stemmer i telefonavstemningen med nærmere 3 millioner stemmer. Sangen vant sammenlagt med 175 poeng, et godt stykke foran andreplassen «Every Minute» med Eric Saade som fikk 118 poeng. Med seieren ble «Voices» Sveriges bidrag til Eurovision Song Contest.

Eurovision Song Contest 
Sangen deltok i semifinale 1 i Rotterdam Ahoy i Nederland tirsdag 18. mai 2021. Der endte den på syvendeplass med 142 poeng og kvalifiserte seg til finalen lørdag 22. mai. I finalen var «Voices» det 25. og nest siste bidraget ut på scenen. Bidraget fikk 109 poeng og endte som nummer 14 av 26 i finalen. Dette var det svakeste resultatet for Svergie siden 2013, da Robin Stjernberg fikk samme plassering med låten «You».

Listeplasseringer

Sporliste

Utgivelseshistorikk

Referanser 

 

 

Singler fra 2021
Sanger fra 2021
Sveriges bidrag i Eurovision Song Contest
Bidrag til Eurovision Song Contest 2021
Vinnere av Melodifestivalen